Nicolas Adames

**Nicolas Adames** (født 9. desember 1813 i Troisvierges i departementet Forêts i keiserdømmet Frankrike, død 13. februar 1887 i Luxembourg i Storhertugdømmet Luxembourg) var den første katolske biskop av Luxembourg.

## Liv og virke
### Bakgrunn
Nicolas Adames var det eneste barnet til bonden Jean Adames og Marie Magdalena Wangen. Nicolas Adames' far døde i 1818 før han var fem år gammel. Moren hans giftet seg på nytt med en enkemann, Nikolaus Köcher fra Basbellain, som hun fikk flere barn med. I stefarens landsbyen begynte Nicolas å undervise i en alder av 12 år. Han lærte seg fransk i Belgia og jobbet for en regnskapsfører i ett år. Under landsbypresten studerte han for å bli med i *Petit Séminaire* i Bastogne, men dro i stedet til seminaret i Namur.

### Prest
Den 25. august 1839 mottok Nicolas Adames prestevielsen.

I 1841 ble han kapellan i Arlon, deretter Echternach, før biskop Jean-Théodore Laurent, den apostoliske vikar i Luxembourg fra 1840, gjorde Adames til prest i Notre-Dame-kirken i festningsbyen Luxembourg. I 1845 ble han biskopens sekretær.

**Apostolisk provikar:** Da Jean-Théodore Laurent måtte forlate landet under press fra  antiklerikalister, administrerte Nicolas Adames midlertidig det apostoliske vikariatet, med tittelen apostolisk provikar. I denne perioden ble Luxembourg og den katolske befolkningsflertallet styrt av den protestantiske nederlandske konge, storhertug Vilhelm II, og av en kirkefiendlig regjering.

Som provikar hadde Adames sett det som sitt mål å fremme en ekte religiøsitet gjennom folkemisjoner. Av denne grunn kalte han redemptoristene til Luxembourg i 1849, og de slo seg ned rundt *Saint-Alphonse*-kirken.

Selv om han ennå ikke var blitt vigslet til biskop, fikk han i 1859 tillatelse til å forrette konfirmasjonens sakrament. I løpet av fire år konfirmerte han rundt 57.000 mennesker på sine mange menighetsbesøk. Dette skapte en sterk bevissthet om kirken blant befolkningen. Han var heller ikke redd for å offisielt fordømme lesingen og spredningen av antiklerikale tekster.

### Apostolisk vikar av Luxembourg, titulærbiskop
Den 27. mars 1863 ble han utnevnt til titulærbiskop av *Halicarnassus* og apostolisk vikar av Luxembourg. Han ble bispeviet den 29. juni 1863 av Nicolas-Joseph Dehesselle, biskop av Namur; medkonsekratorer Wilhelm Arnoldi, biskop av Trier, og Paul-Georges-Marie Dupont des Loges, biskop av Metz.

I desember 1869 ble Nicolas Adames en av 744 biskoper som forsamlet seg for å delta på Det første Vatikankonsil i Roma.
### Biskop av Luxembourg
Den 27. juni 1870 ble det apostoliske vikariat Luxembourg elevert til bispedømme, og da ble Nicolas Adames utnevnt til dets første biskop. Han offisielle intronisering fant sted den 25. desember.

Nicolas Adames avla ed i tilfelle Luxembourg forble uskadd i den fransk-prøyssiske krig i 1870 og beholdt sin internasjonalt anerkjente nøytralitet. Han hadde lovet at han da ville bygge et kapell til Jomfru Maria med sine egne penger foran de tidligere bymurene på dens fremtredende glacis. Den 8. september 1885 ble Glaciskapellet  innviet av hans etterfølger, biskop Koppes.

Biskop Adames fratrådte som Luxembourgs biskop den 27. september 1883. Han trakk seg tilbake til redemptoristklosteret på *Place du Théâtre* i Luxembourg. 

Han døde i en alder av 73 år den 13. februar 1887; av politiske grunner ble biskop Adames bisatt i Glaciskapellet i hovedstaden.

## Episkopalgenealogi
Hans episkopalgenealogi er:
* Biskop Johannes Wolfgang von Bodman (1651–1691)
* Biskop Marquard Rudolf von Rodt (1644–1704) *bispeviet 1690
* Biskop Alexander Sigismund von der Pfalz-Neuburg (1663–1737) *1691
* Biskop Johann Jakob von Mayr (1677–1749) *1719
* Biskop Joseph Ignaz Philipp von Hessen-Darmstadt (1699–1768) *1741
* Erkebiskop Klemens Wenzeslaus von Sachsen (1739–1812) *1766
* Erkebiskop Max Franz von Havsburg-Lothringen (1756–1801) *1785
* Biskop Kaspar Max Droste zu Vischering (1770–1846) *1795
* Biskop Clemens August Droste zu Vischering (1773–1845) *1827
* Biskop Josef Ludwig Alois von Hommer  (1760-1826) *1824
* Biskop Nicolas-Alexis Ondernard (1756-1831) *1828
* Biskop Jean-Joseph Delplancq (1767-1834) *1829
* Kardinal Engelbert Sterckx (1792-1867) *1832
* Biskop Nicolas-Joseph Dehesselle (1789-1864) *1836
* Biskop *Nicolas Adames* (1813-1887) *1863

## Referanser


## Litteratur
* 
* *Luxemburger Lexikon. Das Großherzogtum von A–Z.* Edition Guy Binsfeld, Luxemburg 2006, ISBN 978-2-87954-156-3, s. 8.